MINT ออกหุ้นกู้ 3 ชุด 7 พันลบ. ดอกเบี้ยสูงกว่า 3.60% หวังนำเงินรีไฟแนนซ์
MINT ออกหุ้นกู้ 3 ชุด มูลค่ารวม 7 พันลบ. ดอกเบี้ยสูงสุดกว่า 3.60% หวังนำเงินชําระคืนหุ้นกู้ MINT223A และ MINT223B โดยมีระยะเวลาจองซื้อ 21-23 มี.ค.65
MINT ออกหุ้นกู้ 3 ชุด มูลค่ารวม 7 พันลบ. ดอกเบี้ยสูงสุดกว่า 3.60% หวังนำเงินชําระคืนหุ้นกู้ MINT223A และ MINT223B โดยมีระยะเวลาจองซื้อ 21-23 มี.ค.65
23 มี.ค. 2565

บริษัท ไมเนอร์ อินเตอร์เนชั่นแนล จํากัด (มหาชน) หรือ MINT เปิดเผยว่า สำนักงานคณะกรรมการกำกับหลักทรัพย์และตลาดหลักทรัพย์ได้อนุมัติการออกและเสนอขายหุ้นกู้ชุดใหม่ จำนวนไม่เกิน 7,000 ล้านบาท แบ่งเป็น หุ้นกู้ชุดที่ 1 และหุ้นกู้ชุดที่ 2 ประเภทหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ และหุ้นกู้ชุดที่ 3 ประเภทหุ้นกู้ดิจิทัลชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้
โดยหุ้นกู้ชุดที่ 1 : อายุ 3 ปี 2 เดือน อัตราดอกเบี้ยคงที่ 3.00% ต่อปี, หุ้นกู้ชุดที่ 2 : อายุ 5 ปี 4 เดือน อัตราดอกเบี้ยคงที่ 3.60% ต่อปี และหุ้นกู้ชุดที่ 3: อายุ 4 ปี 4 เดือน อัตราดอกเบี้ยคงที่ 3.30% ต่อปี
สำหรับเงื่อนไขการไถ่ถอนก่อนวันครบกำหนด : ผู้ออกหุ้นกู้มีสิทธิที่จะทำการไถ่ถอนหุ้นกู้ทั้งหมดหรือบางส่วน ณ วันใด ๆ ภายหลัง จากที่หุ้นกู้มีอายุครบ 9 เดือน 16 วัน (คือเริ่มตั้งแต่วันที่ 9 มกราคม 2566) โดยผู้ออกหุ้นกู้จะชําระค่าธรรมเนียมให้แก่ผู้ถือหุ้นกู้ ในอัตราร้อยละ 0.10ของเงินต้น ของหุ้นกู้ที่ผู้ออกหุ้นกู้ใช้สิทธิไถ่ถอน
วันกําหนดการชําระดอกเบี้ย : ผู้ออกหุ้นกู้จะชําระดอกเบี้ยทุก ๆ 6 เดือน ในวันที่ 24 มีนาคม และวันที่ 24 กันยายน ของแต่ละปีตลอดอายุหุ้นกู้โดยวันชําระดอกเบี้ยงวดแรกจะตรงกับวันที่ 24 กันยายน 2565 และวันชําระดอกเบี้ยงวดสุดท้ายจะตรงกับวันครบกำหนดไถ่ถอนหุ้นกู้แต่ละชุด หรือในวันไถ่ถอนหุ้นกู้ก่อนครบกำหนดไถ่ถอน หากผู้ออกหุ้นกู้ใช้สิทธิในการไถ่ถอน หุ้นกู้ก่อนวันครบกำหนดไถ่ถอน
โดยจะเสนอขายให้แก่ผู้ลงทุนทั่วไปและผู้ลงทุนสถาบัน เงื่อนไขการจองซื้อขั้นตํ่า 1 หมื่นบาท ส่วนระยะเวลาการจองซื้อ วันที่ 21 – 23 มีนาคม 2565
ทั้งนี้ บริษัทมีวัตถุประสงค์การใช้เงินเพื่อชําระคืนหุ้นกู้ MINT223A และ MINT223B
 